P. Hrušovský, podpredseda NR SR: (2001-10-23):
Nech sa páči. Kedykoľvek požiada, páni poslanci, člen vlády. Ľ. Harach, minister hospodárstva SR: Ďakujem veľmi pekne, pán poslanec ma vyzval, tak ja si považujem za povinnosť zareagovať a chcem využiť túto príležitosť, pán predsedajúci, vážené pani poslankyne, páni poslanci, aj niekoľko viet povedať k predrečníkovi k pánovi poslancovi Dzurákovi, možno by aj bolo dobré začať tým. On hodnotil prácu vyjednávačov ako nie veľmi dobrú. V skupine vyjednávačov v kapitole Energetika sú zastúpení odborníci z ministerstva zahraničných vecí odborníci z ministerstva hospodárstva, sú prizývaní experti zo Slovenských elektrární a nepriamo už teraz odpovedám aj na vašu otázku pán poslanec, že boli tam aj zástupcovia  Úradu jadrového dozoru. Odznelo tu vo viacerých vystúpeniach, že, povedzme, na vyjednávaniach ku kapitole Energetika, keď bola otvorená otázka V1 sa hovorilo vraj viac o výrobe elektrickej energie ako o bezpečnosti V1, no veď ale náš záujem bol osadiť celú tú diskusiu aj do problematiky celkovej energetickej koncepcie Slovenskej republiky a výroby elektrickej energie a ešte raz a veľmi jasne povedané, Slovenská republika predchádzajúcimi vládami deklarovala rok 2000, to bola východisková podmienka, ktorú brali do úvahy aj odborné, aj politické kruhy v Európe. My sme túto podmienku zmenili na roky 2006 a 2008. Dnes diskutujeme o zmluvnom dokumente z hľadiska prípravy finančných prostriedkov na rozhodnutie, ktoré raz prísť musí, ak toto, dámy a páni, považujeme za zlý krok, tak potom už neviem, o čom diskutovať. Takže vyjednávači, pán poslanec Dzurák, pracovali v takomto zložení. Porovnajme to s Českou republikou. Pri obidvoch kapitolách boli otvorené otázky, ktoré súviseli s liberalizáciou trhu s elektrickou energiou, kde sme dosiahli konsenzus vo vyjednávaní, ktorý vyhovuje Slovenskej republike, ktorý vyhovuje Slovenskej republike. Po prvé. Druhý problém, ktorý bol otvorený, bola otázka 90-dňových zásob ropy a ropných produktov, technické zabezpečenie, finančné zabezpečenie, kde sme dosiahli prechodné obdobie do roku 2008. Myslím si, že to možno považovať za úspech. O V1 som sa zmienil. Pán poslanec, hovorili ste o výrobe elektrickej energie, nuž ale viete, a kritizovali ste niekedy ministerstvo hospodárstva, ale ja musím povedať priamo, vy chodíte za mnou, keď hovoríme o tom, koľko musia Slovenské elektrárne kúpiť hnedého uhlia a za akú cenu, aby nevznikli sociálne problémy. My to rešpektujeme a hľadáme vyvážený stav, aby sme vyrábali elektrickú energiu aj v Elektrárni Nováky, rešpektujúc aj celý sociálny kontext. Na jednej strane chcete, aby Slovenské elektrárne vyrábali lacnú elektrickú energiu a zrejme ju vyvážali potom, a na druhej strane chcete, aby vyrábali drahú elektrickú energiu, rešpektujúc sociálny kontext. My ten vyvážený stav na rozdiel od takýchto stanovísk hľadáme a musíme nájsť vždy kompromisné riešenie a hľadáme ho tak s predstaviteľmi odborov, ako aj s predstaviteľmi výrobcov a spotrebiteľov, odberateľov. Ja musím brať  ohľad a vážny ohľad na priemyselnú sféru v tom, aby sme ich v žiadnom prípade nenútili na vstupoch kupovať drahú elektrickú energiu, pretože potom to bude prenesené do nákladov, čiže tam sú hnedouhoľné revíry, tepelné elektrárne, jadrové elektrárne, rezervy, ktoré máme, a vyvážený vzťah. Náklady na odstavenie, no, máte zlé čísla, ja neviem, kto vám to pripravoval, ste to čítali, ale máte veľmi zlé číslo, prečo si nezoberiete  priamo dokument, v ktorom sa hovorí o presne vyčíslených nákladoch súvisiacich s procesom postupného odstavovania, tak ako je to napísané, Jadrovej elektrárne V1, kde je vyčíslený ten náklad na 14 691 miliónov. Takýto je presne stav. Pán poslanec, raz sa každé jadrovo-energetické zariadenie  musí zastaviť, nedá sa nič robiť. Do nákladov do ceny elektrickej energie zatiaľ nie sú zakalkulované náklady na odstavovanie, sú zakalkulované náklady na riešenie otázky vyhoretých palivových článkov. Vyhoretého paliva, či už uzavretým zadným palivovým cyklom, ktorý, bohužiaľ, je najdrahší, alebo tými ďalšími dvoma alternatívami, to znamená uloženie do hlbinného úložiska u nás, čo sa ukazuje zatiaľ ako najlacnejšia alternatíva, alebo niektorými ďalšími, ale, prosím, ja prijímam, to je  dobré možno, aby sa raz otázky bezpečnosti a spojenia celého zadného palivového cyklu všetkých reaktorov, všetkých blokov nákladov a náklady s tým spojené konzultovali alebo diskutovali na pôde Národnej rady. Aj predchádzajúca vláda, aj naša vláda k tomuto spracovala koncepčné materiály, ktoré zakladajú východiská na niekoľko desiatok rokov, pretože tieto procesy treba v takomto kontexte a v takomto horizonte vidieť. Stanovisko Úradu jadrového dozoru, samozrejme, bolo k tomuto ku každému rozhodnutiu, ktoré sa týka jadrovej energetiky jednak zo zákona, a jednak aj z dôvodov začlenenia Úradu jadrového dozoru do pripomienkovania dokumentov, ktoré máme, sme mali a nie z tohto hľadiska s tým nie je problém. Stanovisko bolo k terminológii, to už tu bolo spomínané, a v súlade aj s týmto stanoviskom aj s našimi zámermi bola terminologicky upravená slovenská i anglická verzia. Pán poslanec, ja sa s pánom Mikušom stretávam nielen pred rozhlasovými mikrofónmi, kde si vymieňame teda názory aj protichodné a v niečom aj zhodujúce sa, ja napríklad oceňujem to, že on deklaroval jednoznačne, potrebu úpravy cien, čo beriem ako veľmi zaujímavé a veľmi dôležité a dokonca hovoril, že bolo chybou, že v minulosti sa neupravovali ceny a vytvorili sa podmienky tak, že niekedy vznikajú teraz šokové situácie. Aj našou snahou je rozkladať to na dlhšie obdobie, čiže napríklad to je vec, o ktorej diskutujeme s pánom Mikušom, diskutovali sme aj o otázkach, ktoré súvisia s celkovou transformáciou energetiky, dostávam pravidelne ja dokumenty, ktoré sú z rôznych klubov, odborných klubov, politických strán, ktoré súvisia s energetikou. Okrem toho do pracovných komisií ja bežne, ja s tým nemám problém, pozývam zástupcov odborných kruhov, ktorých môžu nominovať odborné kluby politických strán alebo ich nominujú a takýmto spôsobom s nimi spolupracujeme. Nie, v tom nemáme s tým žiadny problém. Ďakujem.